Euroopa Parlamendi ja nõukogu määruse (EL) 2016/399 (mis käsitleb isikute üle piiri liikumist reguleerivaid liidu eeskirju (Schengeni piirieeskirjad)) (1) artikli 2 lõikes 16 osutatud elamislubade ajakohastatud loetelu

(2019/C 46/05)

Euroopa Parlamendi ja nõukogu 9. märtsi 2016. aasta määruse (EL) 2016/399 (mis käsitleb isikute üle piiri liikumist reguleerivaid liidu eeskirju (Schengeni piirieeskirjad)) (2) artikli 2 lõikes 16 osutatud elamislubade loetelu avaldamise aluseks on teave, mille liikmesriigid on edastanud komisjonile kooskõlas Schengeni piirieeskirjade artikliga 39.

Lisaks Euroopa Liidu Teatajas avaldatule on kättesaadav ka kord kuus ajakohastatav versioon rände ja siseasjade peadirektoraadi veebisaidil.

RUMEENIA

Euroopa Liidu Teatajas C 77 15.3.2014 avaldatud loetelu muutmine:

LIIKMESRIIKIDE VÄLJASTATUD ELAMISLUBADE LOETELU

I. Nõukogu määrusega (EÜ) nr 1030/2002 (muudetud) kehtestatud ühtse vormi kohased elamisload

1. PERMIS DE ȘEDERE PE TERMEN LUNG (pikaajaline elamisluba)

Selle dokumendi valmistaja on Rumeenia ettevõtja Compania Națională Imprimeria Națională S.A. (riiklik trükikoda). Pikaajaline elamisluba on isikut tõendav dokument, mis antakse riigis pikaajalise elamise õiguse saanud isikutele (välismaalased, kes on Rumeenia kodanike pereliikmed) 10 aastaks; teistele välismaalaste kategooriatele antakse see dokument 5 aastaks.

Pikaajaline elamisluba, mis on antud pikaajalise elamise õigusega isikutele seetõttu, et neil on eelnevalt olnud ELi sinine kaart, osutab, et loa omanik on Fost posesor de Carte albastră a UE (endine ELi sinise kaardi kasutaja).

Rumeenias rahvusvahelise kaitse saajatele väljaantud pikaajalisele elamisloale tehakse märge Protecţie internaţională acordată de RO la [data] (RO rahvusvahelise kaitse all [kuupäev]).

2. PERMIS DE ȘEDERE TEMPORARĂ (ajutine elamisluba)

Selle dokumendi valmistaja on ettevõtja Imprimeria Naţională. Dokumendi kehtivusaeg on üks kuni viis aastat sõltuvalt eesmärgist, milleks see välja anti. See on isikut tõendav dokument, mis antakse välja välismaalastele, kellele on antud riigis elamise õigus või kelle riigis elamise õigust on pikendatud, ning rahvusvahelise kaitse saanud välismaalastele. Selle dokumendi kehtivusaeg on pagulasseisundi saajate puhul 3 aastat ja täiendava kaitse saajate puhul 2 aastat.

Selle elamisloa lahtrisse tipul permisului (loa liik) märgitakse Permis de ședere temporară (ajutine elamisluba) ning lahtrisse Observaţii (märkused) märgitakse riigis elamise eesmärk järgmiselt: activități economice(majandustegevus), activități profesionale (kutsetegevus), activități comerciale (kaubandustegevus), studii (doctorand/elev/masterand/resident/specializare/student/student an pregătitor) (õpingud (doktoriõpe/õpilane/magistrikraadi taotleja/residentuur (meditsiinitudeng)/spetsialiseerumine/üliõpilane/õpingute ettevalmistusaasta)), alte calități studii – absolvent (muu õpingutega seotud staatus – hiljuti ülikooli lõpetanu), reîntregirea familiei (perekonna taasühinemine), activități religioase (usutegevus), activități de cercetare științifică (teadusuuringud), alte scopuri (tratament medical/administrator/formare profesională/voluntariat//apatrid de origine română) (muu eesmärk (ravi/administraator/kutseõpe/vabatahtlik tegevus/Rumeeniast pärit kodakondsuseta isik)), selle järele märgitakse isikukood.

Kui elamisloa omanikul on õigus Rumeenia territooriumil töötada, võib märkuste lahtrisse teha ka märke drept de muncă (töötamise õigusega).

Kui dokument on antud välja Rumeenias rahvusvahelise kaitse saanud välismaalasele, võib lahtris Observații (märkused) viibimise eesmärk olla Refugiat (pagulane) – kehtivusaeg kolm aastat, või Protecție subsidiară (täiendav kaitse) – kehtivusaeg kaks aastat, mille järele märgitakse isikukood.

3. CARTEA ALBASTRA A UE – direktiivi 2009/50 kohane ELi sinine kaart

Selle dokumendi valmistaja on ettevõtja Imprimeria Naţională. Selle isikut tõendava dokumendi kehtivusaeg on kuni 2 aastat ja see antakse välismaalastele, kelle tähtajalist riigis elamise õigust on pikendatud töötamiseks kõrge kvalifikatsiooniga töötajana või isikule, kellele sama õigus on antud ilma viisanõudeta. Lahtris tipul de permis (loa liik) on märge carte albastră a UE (ELi sinine kaart) ja lahtrisse Observații (märkused) märgitakse înalt calificat (kõrge kvalifikatsiooniga) ja drept de muncă (töötamise õigusega). Dokument tõendab välismaalase õigust elada ja töötada Rumeenia territooriumil kõrge kvalifikatsiooniga töötajana.

4. PERMIS UNIC (ühtne elamisluba)

Välismaalasele sisserände peainspektsiooni poolt antud isikutunnistus, mis tõendab õigust viibida ja töötada Rumeenia territooriumil.

Töötamise eesmärgil ajutise riigis elamise õigusega välismaalaste puhul tehakse lahtrisse tipul de permis (loa liik) märge permis unic (ühtne elamisluba) ning lahtrisse observații (märkused) märge drept de muncă (töötamise õigusega) (hooajatööliste puhul ka sezonier (hooajatööline)).

5. PERMIS DE ȘEDERE ÎN SCOP DE DETAȘARE (lähetatud töötaja elamisluba)

See on isikut tõendav dokument, mida sisserände peainspektsioon annab välismaalasele, kelle tähtajalist riigis elamise õigust on pikendatud tööle lähetamise eesmärgil või kellele sama õigus on antud ilma viisanõudeta. Dokument tõendab õigust elada ja töötada Rumeenia territooriumil lähetatud töötajana.

Riigis elamise õigust võib alates elamisloa pikendamise taotluse esitamise kuupäevast pikendada 5 aasta jooksul kuni ühe aasta võrra.

Lähetuse eesmärgil ajutise riigis elamise õigusega välismaalaste puhul tehakse lahtrisse tipul de permis (loa liik) märge permis de ședere în scop de detașare (lähetatud töötaja elamisluba) ja märge drept de muncă (töötamise õigusega).

See elamisluba antakse välismaalastele, kes on saanud riigis elamise õiguse ettevõttesiseselt lähetatud töötajatena (ICT, intra-corporate transfer). Lahtrisse tipul de permis (loa liik) tehakse märge permis ICT (ettevõttesiseselt üleviidud töötaja elamisluba) ning lahtrisse observații (märkused) märgitakse drept de muncă (töötamise õigusega) ja ICT.

Pikaajalise liikuvuse raames ettevõttesiseselt lähetatud töötajana riigis elamise õiguse saanud välismaalastele antud elamisloa lahtrisse tipul de permis (loa liik) tehakse märge permis mobile ICT (ettevõttesiseselt üleviidud töötaja elamisluba), ja lahtrisse observații (märkused) märgitakse drept de muncă (töötamise õigusega) ja mobile ICT.

II. Vastavalt direktiivile 2004/38/EÜ väljaantavad elamisloakaardid (registreerimistunnistused, elamisloakaardid) (muud kui ühtse vormi kohased dokumendid)

1. CERTIFICAT DE ÎNREGISTRARE (registreerimistunnistus)

Seda dokumenti trükitakse turvapaberi ühele küljele ning antakse Euroopa Liidu liikmesriikide, Euroopa Majanduspiirkonna riikide ja Šveitsi Konföderatsiooni kodanikele, kellel on õigus elada Rumeenias kauem kui 3 kuud.

Dokument kehtib 5 aastat alates väljaandmise kuupäevast. Registreerimistunnistust võib taotluse korral välja anda ka lühemaks ajaks kui 5 aastat, kuid mitte vähem kui üheks aastaks.

2. CARTE DE REZIDENȚĂ PENTRU MEMBRUL DE FAMILIE AL UNUI CETĂȚEAN AL UNIUNII (ELi kodaniku pereliikme elamisloakaart)

Seda dokumenti, mis kujutab endast ühele küljele trükitud kaarti, antakse välja välismaalastele, kes on Euroopa Liidu liikmesriikide või Euroopa Majanduspiirkonna riikide kodanike pereliikmed ja kellel on õigus elada Rumeenias kauem kui 3 kuud.

Elamisloakaart kehtib 5 aastat alates väljaandmise kuupäevast, kuid mitte kauem kui asjaomase ELi kodaniku elamisperioodiks riigis.

3. CARTE DE REZIDENȚĂ PENTRU MEMBRUL DE FAMILIE AL UNUI CETĂȚEAN AL CONFEDERAȚIEI ELVEȚIENE (elamisloakaart Šveitsi Konföderatsiooni kodaniku pereliikmele)

Seda dokumenti, mis kujutab endast ühele küljele trükitud kaarti, antakse välja Šveitsi Konföderatsiooni kodanike pereliikmetele, kellel on õigus elada Rumeenias kauem kui 3 kuud.

Elamisloakaart kehtib 5 aastat alates väljaandmise kuupäevast, kuid mitte kauem kui asjaomase Šveitsi Konföderatsiooni kodaniku elamisperioodiks riigis.

4. CARTE DE REZIDENȚĂ PERMANENTĂ (alaline elamisloakaart)

Seda dokumenti, mis kujutab endast ühele küljele trükitud kaarti, antakse Euroopa Liidu liikmesriikide, Euroopa Majanduspiirkonna riikide ja Šveitsi Konföderatsiooni kodanikele, kellel on Rumeenias alalise elamise õigus.

Dokumendi kehtivusaeg on 10 aastat, välja arvatud alla 14-aastaste isikute puhul, kelle dokument kehtib 5 aastat alates väljaandmise kuupäevast.

5. CARTE DE REZIDENȚĂ PERMANENTĂ PENTRU MEMBRUL DE FAMILIE AL UNUI CETĂȚEAN AL UNIUNII (alaline elamisloakaart ELi kodaniku pereliikmele)

Seda dokumenti, mis kujutab endast ühele küljele trükitud kaarti, antakse välja välismaalastele, kes on Euroopa Liidu liikmesriikide või Euroopa Majanduspiirkonna riikide kodanike pereliikmed ja kellel on Rumeenias alalise elamise õigus.

Dokumendi kehtivusaeg on 10 aastat, välja arvatud alla 14-aastaste isikute puhul, kelle dokument kehtib 5 aastat alates väljaandmise kuupäevast.

6. CARTE DE REZIDENȚĂ PERMANENTĂ PENTRU MEMBRUL DE FAMILIE AL UNUI CETĂȚEAN AL CONFEDERAȚIEI ELVEȚIENE (alaline elamisloakaart Šveitsi Konföderatsiooni kodaniku pereliikmele)

Seda dokumenti, mis kujutab endast ühele küljele trükitud kaarti, antakse välja välismaalastele, kes on Šveitsi Konföderatsiooni kodanike pereliikmed ja kellel on Rumeenias alalise elamise õigus.

Dokumendi kehtivusaeg on 10 aastat, välja arvatud alla 14-aastaste isikute puhul, kelle dokument kehtib 5 aastat alates väljaandmise kuupäevast.

Eelmiste väljaannete loetelu

(1) Vt eelmiste väljaannete loetelu käesoleva dokumendi lõpus.

(2) ELT L 77, 23.3.2016, lk 1.